Document ID: 32009R0146

KOMISIJAS REGULA (EK) Nr. 146/2009
(2009. gada 20. februāris),
ar ko attiecībā uz zvejniecības produktu importu no Kamerūnas groza Regulas (EK) Nr. 2076/2005 II pielikumu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 9. pantu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (2), un jo īpaši tās 16. pantu,
tā kā:
(1)
Regulas (EK) Nr. 854/2004 11. panta 1. punktā paredzēts importēt dzīvnieku izcelsmes produktus tikai no tām trešām valstīm vai trešo valstu daļām, kuras iekļautas sarakstā, kas sagatavots saskaņā ar minēto regulu.
(2)
Komisijas 2005. gada 5. decembra Regulā (EK) Nr. 2076/2005, ar ko nosaka pārejas noteikumus Eiropas Parlamenta un Padomes Regulu (EK) Nr. 853/2004, (EK) Nr. 854/2004 un (EK) Nr. 882/2004 īstenošanai (3), atkāpjoties no Regulas (EK) Nr. 854/2004 11. panta 1. punkta, paredzēts, ka dalībvalstis ar konkrētiem nosacījumiem var atļaut zvejniecības produktu importu no trešām valstīm, kas iekļautas minētās regulas II pielikuma sarakstā.
(3)
Tās trešās valstis, kurās vēl nav veikta Kopienas pārbaude attiecībā uz sanitāro stāvokli un kompetento iestāžu veikto pārbaužu līdzvērtīgumu Kopienas tiesību aktos noteiktajām, bija uzskaitītas Regulas (EK) Nr. 2076/2005 II pielikumā. Kamerūna pašlaik ir ietverta Regulas (EK) Nr. 2076/2005 II pielikuma sarakstā.
(4)
Pārbaudē, ko Kopiena veica Kamerūnā 2003. gadā, zvejniecības produktu apstrādē atklāja nopietnus trūkumus saistībā ar higiēnu un šīs trešās valsts kompetento iestāžu nespēju pienācīgi pārbaudīt zvejniecības produktus. Tādējādi Kamerūna nespēj sniegt vajadzīgās garantijas, ka zvejniecības produktus iegūst vismaz atbilstīgi nosacījumiem, kuri Kopienā reglamentē zvejniecības produktu ražošanu un laišanu tirgū. Pēc pārbaudes Kamerūna pārtrauca zvejniecības produktu eksportu uz ES.
(5)
Kopš 2004. gada Kamerūnas kompetentās iestādes Kopienu nav informējušas par paveikto, ieviešot korekcijas 2003. gadā konstatēto trūkumu novēršanai. Kamerūna 2008. gadā noraidīja Kopienas pārbaudi uz vietas, apgalvojot, ka neviens zvejniecības uzņēmums vai kuģis tuvākajā laikā neplāno zvejniecības produktu eksportu uz ES.
(6)
Tāpēc zvejniecības produktu importu Kopienā no Kamerūnas vairs nevar atļaut.
(7)
Tāpēc attiecīgi jāgroza Regula (EK) Nr. 2076/2005.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2076/2005 II pielikumu aizstāj ar šīs regulas pielikuma tekstu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 20. februārī

Labels: 5
0
3
6
18